62020TJ0469_RES
Byla T‑469/20
Nyderlandų Karalystė
prieš
Europos Komisiją
2022 m. lapkričio 16 d. Bendrojo Teismo (septintoji išplėstinė kolegija) sprendimas
„Valstybės pagalba – Nyderlandų įstatymas, kuriuo draudžiama naudoti anglis elektros energijos gamybai – Anglimis kūrenamos elektrinės uždarymas anksčiau laiko – Kompensacijos skyrimas – Sprendimas neteikti prieštaravimų – Sprendimas, kuriuo kompensacija pripažįstama suderinama su vidaus rinka – Aiškaus kvalifikavimo kaip „valstybės pagalbos“ nebuvimas – Ieškinys dėl panaikinimo – Aktas, kurį galima ginčyti – Priimtinumas – Reglamento (ES) 2015/1589 4 straipsnio 3 dalis – Teisinis saugumas“
Ieškinys dėl panaikinimo – Aktai, dėl kurių galima pareikšti ieškinį – Sąvoka – Aktai, sukeliantys privalomų teisinių padarinių – Sprendimas, kuriuo valstybės priemonė pripažįstama suderinama su vidaus rinka, prieš tai nekvalifikavus jos kaip valstybės pagalbos – Įtraukimas
(SESV 263 straipsnis)
(žr. 27–34 punktus)
Valstybių teikiama pagalba – Komisijos tyrimas – Kompetencija – Sprendimo, kuriuo valstybės priemonė pripažįstama suderinama su vidaus rinka, prieš tai nekvalifikavus jos kaip valstybės pagalbos, priėmimas – Sprendimas, kuriuo Komisija viršija savo įgaliojimus
(SESV 107 straipsnio 3 dalis; Tarybos reglamento 2015/1589 4 straipsnio 3 dalis)
(žr. 51–53, 55, 58–62, 64, 70, 71 punktus)
Santrauka
Bendrasis Teismas panaikino Europos Komisijos sprendimą, kuriuo patvirtinta kompensacija dėl Nyderlanduose veikiančių anglimis kūrenamų elektrinių uždarymo. Komisija negalėjo nuspręsti dėl nacionalinės priemonės suderinamumo su vidaus rinka prieš tai nenurodžiusi, kad ji yra valstybės pagalba
2019 m. gruodžio 11 d. Nyderlandų Karalystė priėmė įstatymą, vėliausiai nuo 2030 m. sausio 1 d. draudžiantį naudoti anglis elektros energijos gamybai.
Įsigaliojus šiam įstatymui, keturioms iš penkių Nyderlanduose veikiančių anglimis kūrenamų elektrinių buvo suteiktas penkerių–dešimties metų pereinamasis laikotarpis, kad jos galėtų susigrąžinti savo investicijas, prisitaikyti prie kitos žaliavos arba pasirengti uždarymui. Vis dėlto Hemweg 8, kurioje nebuvo deginama biomasė, nebuvo gaminama atsinaujinančiųjų išteklių energija ir kurios naudingumas buvo mažesnis nei kitų keturių anglimis kūrenamų elektrinių, buvo priversta užsidaryti 2019 m. pabaigoje.
Tokiomis aplinkybėmis Nyderlandų vyriausybė, pasinaudodama 2019 m. gruodžio 11 d. įstatyme numatyta galimybe, nusprendė skirti 52,5 milijono eurų išmoką elektrinę Hemweg 8 eksploatuojančiai bendrovei kaip kompensaciją už žalą, patirtą dėl uždarymo anksčiau laiko (toliau – nagrinėjama priemonė).
2020 m. gegužės 12 d. sprendimu (
1
) Europos Komisija, remdamasi SESV 107 straipsnio 3 dalies c punktu, pripažino nagrinėjamą priemonę suderinama su vidaus rinka, neišnagrinėjusi, ar ši priemonė suteikia pranašumą elektrinę Hemweg 8 eksploatuojančiai bendrovei, taigi yra valstybės pagalba.
Nyderlandų Karalystė pareiškė ieškinį dėl šio sprendimo panaikinimo, Bendrojo Teismo septintoji išplėstinė kolegija jį patenkino. Bendrasis Teismas pažymėjo, kad Komisija negali nuspręsti dėl nacionalinės priemonės suderinamumo su vidaus rinka, prieš tai nenurodžiusi, kad ji yra valstybės pagalba, kaip tai suprantama pagal SESV 107 straipsnio 1 dalį.
Bendrojo Teismo vertinimas
Pirmiausia Bendrasis Teismas atmetė Komisijos pateiktą nepriimtinumu grindžiamą prieštaravimą, motyvuotą tuo, kad ginčijamas sprendimas nesukelia jokių privalomų teisinių padarinių Nyderlandų Karalystei.
Remiantis suformuota jurisprudencija, SESV 107 straipsnio 1 ir 3 dalimis grindžiamas sprendimas, kuriuo priemonė, kvalifikuojama kaip valstybės pagalba, pripažįstama suderinama su vidaus rinka, turi būti laikomas aktu, dėl kurio galima pareikšti ieškinį pagal SESV 263 straipsnį.
Nors ginčijamu sprendimu nenuspręsta, ar nagrinėjama nacionalinė priemonė yra valstybės pagalba, juo ji pripažinta leidžiama. Priimdama tokį sprendimą Komisija nusprendė nutraukti pradėtą preliminaraus tyrimo procedūrą ir netiesiogiai atsisakė pradėti SESV 108 straipsnio 2 dalyje numatytą oficialią tyrimo procedūrą. Taigi, ji priėmė galutinį sprendimą dėl nagrinėjamos priemonės suderinamumo su vidaus rinka, sukeliantį privalomų teisinių padarinių.
Bendrasis Teismas pripažino ieškinį priimtinu ir nusprendė, kad nereikia nagrinėti, ar ginčijamu sprendimu sukelti privalomi teisiniai padariniai galėjo paveikti Nyderlandų Karalystės interesus.
Paskui Bendrasis Teismas išnagrinėjo Nyderlandų Karalystės priekaištus, grindžiamus tuo, kad pripažindama nagrinėjamą priemonę suderinama su vidaus rinka, prieš tai nenusprendusi dėl jos kvalifikavimo kaip valstybės pagalbos, Komisija viršijo savo įgaliojimus ir pažeidė teisinio saugumo principą.
Šiuo klausimu Bendrasis Teismas visų pirma priminė, kad Komisija priėmė ginčijamą sprendimą, remdamasi Reglamento 2015/1589 (
2
) 4 straipsnio 3 dalimi, ir jo rezoliucinėje dalyje padarė išvadą, kad nagrinėjama priemonė yra suderinama su vidaus rinka pagal SESV 107 straipsnio 3 dalies c punktą.
Pagal pastarąją nuostatą „pagalba“, skirta tam tikros ekonominės veiklos rūšių arba tam tikrų ekonomikos sričių plėtrai skatinti, gali būti laikoma suderinama su vidaus rinka, jeigu netrikdo prekybos sąlygų taip, kad prieštarautų bendram interesui. Žodžio „pagalba“ vartojimas reiškia, kad nacionalinės priemonės suderinamumas su vidaus rinka gali būti nagrinėjamas tik po to, kai ši priemonė kvalifikuota kaip pagalba.
Be to, pagal suformuotą jurisprudenciją, jei, pasibaigus preliminaraus tyrimo etapui, Komisija negali būti tikra, kad valstybės priemonė nėra „pagalba“, kaip ji suprantama pagal SESV 107 straipsnio 1 dalį, arba, kai ji kvalifikuojama kaip pagalba, kad yra suderinama su Sutartimi, arba jei taikydama šią procedūrą negali išsklaidyti visų abejonių, kilusių vertinant atitinkamos priemonės suderinamumą su vidaus rinka, ji privalo pradėti SESV 108 straipsnio 2 dalyje numatytą procedūrą ir šiuo atžvilgiu neturi diskrecijos.
Bendrojo Teismo nuomone, dėl šių priežasčių Komisija gali laikyti suderinama su vidaus rinka tik tokią priemonę, kuri patenka į SESV 107 straipsnio 1 dalies taikymo sritį, t. y. priemonę, kuri kvalifikuota kaip valstybės pagalba.
Šią išvadą patvirtina ir reikšmingos Reglamento 2015/1589 nuostatos: 4 straipsnyje nustatytas preliminarus pagalbos priemonių tyrimo etapas, kuriuo siekiama suteikti Komisijai galimybę susidaryti pirminę nuomonę apie nagrinėjamą priemonę. Pasibaigus šiam etapui, Komisija konstatuoja, kad atitinkama valstybės priemonė nėra pagalba, kaip ji suprantama pagal SESV 107 straipsnio 1 dalį, arba pripažįsta, kad ji patenka į šios nuostatos taikymo sritį. Pastaruoju atveju gali nekilti abejonių dėl tokios priemonės suderinamumo su vidaus rinka arba, priešingai, jų gali kilti. Jei atlikusi preliminarų tyrimą Komisija konstatuoja, kad dėl priemonės, apie kurią pranešta, jeigu ji patenka į SESV 107 straipsnio 1 dalies taikymo sritį, suderinamumo su vidaus rinka nekyla abejonių, ji priima sprendimą neteikti prieštaravimų pagal Reglamento 2015/1589 4 straipsnio 3 dalį.
Remiantis tuo darytina išvada, kad Reglamento 2015/1589 4 straipsnyje nustatytas išsamus sąrašas sprendimų, kuriuos atlikusi preliminarų atitinkamos nacionalinės priemonės tyrimą gali priimti Komisija, ir tarp jų nėra numatyta tokio, kuriuo nacionalinė priemonė pripažįstama suderinama su vidaus rinka, prieš tai nenusprendus, kad ši priemonė yra valstybės pagalba.
Taigi Bendrasis Teismas nusprendė, kad ginčijamame sprendime konstatavusi, jog nagrinėjama priemonė yra suderinama su vidaus rinka, tačiau prieš tai nepareiškusi pozicijos dėl to, ar ji yra pagalba, Komisija viršijo savo įgaliojimus. Be to, kadangi ginčijamas sprendimas neleido Nyderlandų Karalystei tiksliai žinoti savo teisių ir pareigų, Komisija taip pat pažeidė teisinio saugumo principą.
Dėl šių priežasčių Bendrasis Teismas patenkino ieškinį ir panaikino ginčijamą sprendimą, nepriimdamas sprendimo dėl kitų Nyderlandų Karalystės nurodytų ieškinio pagrindų.
(
1
)	2020 m. gegužės 12 d. Komisijos sprendimas C(2020) 2998 final dėl valstybės pagalbos SA.54537 (2020/NN) – Nyderlandai, draudimas naudoti anglį elektros energijos gamybai Nyderlanduose (toliau – ginčijamas sprendimas).
(
2
)	2015 m. liepos 13 d. Tarybos reglamentas (ES) Nr. 2015/1589, nustatantis išsamias SESV 108 straipsnio taikymo taisykles (OL L 248, 2015, p. 9). Pagal šią nuostatą, „[j]eigu po pirminio patikrinimo [preliminaraus tyrimo] Komisijai nekyla jokių abejonių dėl pranešime nurodytos priemonės suderinamumo su vidaus rinka, tiek[,] kiek minėtoji priemonė priskiriama SESV 107 straipsnio 1 dalies taikymo sričiai, Komisija nusprendžia, kad minėtoji priemonė suderinama su vidaus rinka <...>. Sprendime nurodoma, kokia išimtis buvo taikyta pagal SESV“.